**Generalforsamling**

**den 4. februar 2025**

**Dronningeværelset, Det gamle Rådhus**

**Dagsorden:**

**Punkt 1: Valg af dirigent og referent**

Dirigent: Kjeld Anker Espersen

Referent: Poula Andreasen

Dirigenten konstaterede, at generalforsamlingen var lovligt indkaldt og dermed beslutningsdygtig og fortsatte til punkt 2 på dagsordenen.

**Punkt 2: Fremlæggelse af bestyrelsens beretning**

Formand Egon Sørensen var ikke til stede, men havde sendt sin beretning til bestyrelsen. Næstformand Ulla Pedersen oplæste referatet, som lyder:

**”Formandsberetning Danske Slægtsforskere Varde 2024.**

Foreningens aktiviteter er nu 6 foredrag og 6 til 7 gange med Slægtsforsker café.
Årets foredrag har været som følger:

|  |  |  |  |
| --- | --- | --- | --- |
| 16.01.24 | Ulrik Alster Klug | Skifterne fortæller | 25 |
| 20.02.24 | Asbjørn Romvig Thomsen | Biografien i 1800-tallet Kød på slægten | 28 |
| 16.04.24 | Erik Kann | De umyndige | 15 |
| 03-09-24 | Lars Helbo | Sall Data | 20 |
| 01-10-24 | Henning Bender | Flugten til Amerika. | 25 |
| 19-11-24 | Inger Buchard | Slægtsforskning i Sønderjylland, Slesvig-Holsten, Mecklenburg og Vorpommern. | 24 |

De fleste af vore foredragsholdere var gamle kendinge, og kvaliteten af foredragene var stort set tilfredsstillende.
Som jeg også nævnte i beretningen sidste år, har det været vanskeligt at få vore møder annonceret.
Vi har forsøgt med betalte annoncer på Facebook. Det koster kr. 250 til 300 pr. mødeaften.
Sidst på året 2023 er det blevet muligt at få arrangementer gratis med i Ugeavisens ”Det Sker”. Det har god effekt, speciel hvis man er heldig også at få en omtale med, og det har vi haft næsten hver gang.
Der kommer mange nye deltagere til Slægtsforskercaféerne, og antallet er stigende. Jeg er overbevist om, at det skyldes omtalen i Ugeavisen. Der er stor forskel på, hvilke opgaver deltagerne kommer med. Nogle kommer helt grønne, bare for at se/høre om slægtsforskning er noget for dem. Andre kommer med specifikke spørgsmål/opgaver. Jeg vil gerne takke bestyrelsen for at bakke op om Slægtsforskercaféerne. De gør et stort stykke arbejde for at hjælpe de fremmødte deltagere. Jeg synes vores slægtsforskercaféer er en succes. Det har medført nye medlemmer og nogle af vore ”gamle” medlemmer møder også op.
Foreningen har i dag 68 medlemmer inkl. 3 tilmeldt i 2024. Ved årsskiftet sidste år, var vi 61.
Vi får tilskud fra Danske Slægtsforskere DK til vore foredrag. Tilskuddet er afhængigt af, hvor mange af vore medlemmer, der også er medlem af Danske Slægtsforskere DK. Det antal er faldet i løbet af året, og dermed bliver tilskuddet mindre. Måske skal vi gøre en indsats for at få flere til at melde sig ind i Danske Slægtsforskere DK.

Til slut vil jeg gerne takke vores sekretær Poula Andreasen for arbejdet i bestyrelsen.
Poula har valgt at stoppe i bestyrelsen. Hun har været med fra foreningens start dvs. 13 år.

Egon Sørensen”

Et tilstedeværende medlem af vor lokalforening spurgte om fordelene ved også at være medlem af Danske Slægtsforskere. Svaret var, at man bl.a. får 4 numre af bladet Slægtsforskeren om året. En anden tilstedeværende foreslog tvunget medlemskab af Danske Slægtsforskere, når man melder sig ind i vor lokalforening.

Beretningen godkendt.

**Punkt 3: Fremlæggelse af det reviderede regnskab til godkendelse**

Kasserer Ole Mortensen fremlagde det reviderede regnskab og gennemgik det. Der var et par spørgsmål, som blev besvaret.

Regnskabet godkendt.

**Punkt 4: Kassereren fremlægger budget og bestyrelsens forslag til kontingent for året**

Ole Mortensen gennemgik budgettet, og bestyrelsen foreslog uændret kontingent på 100 kr.

Budgettet og kontingentets størrelse godkendt.

**Punkt 5: Valg af medlemmer til bestyrelsen**

På valg er:

Formand Egon Sørensen

Næstformand Ulla Pedersen

Sekretær Poula Andreasen

Egon Sørensen og Ulla Pedersen modtager genvalg – de blev genvalgt.

Poula Andreasen modtager ikke genvalg.

Et medlem af vor forening, Birgitte Toft Hansen, havde skriftligt tilkendegivet, at hun ville stille op til bestyrelsen, men hun kunne ikke være til stede i dag. Der var ikke andre forslag, så hun blev valgt.

**Punkt 6: Valg af suppleanter til bestyrelsen**

Nuværende suppleanter Kjeld Anker Espersen og Åse Madsen modtager begge genvalg. Der var ikke andre forslag, så de blev genvalgt.

**Punkt 7: Valg af revisor og revisorsuppleant**

Revisor Edvard Bruun var til stede og modtager genvalg, - han blev genvalgt.

Revisorsuppleant Ole Nørskov var ikke til stede, men havde tilkendegivet, at han modtager genvalg. Der var ikke andre forslag, så han blev genvalgt.

**Punkt 8: Behandling af indkomne forslag**

Der var ikke kommet nogen forslag til behandling.

**Punkt 9: Eventuelt**

Her blev nævnt et par ting:

Man er meget glad for de udsendte reminders lige før foredragene og caféaftenerne og opfordrede til at fortsætte med den praksis.

Man skal huske at bestille billet til foredragene uanset om man er medlem eller ikke. Dette af hensyn til antal deltagere.

Undervejs i afviklingen af generalforsamlingen måtte vi flytte lokale. Kommunen havde også booket Dronningeværelset til et større arrangement, og man kunne ingen steder finde vor booking, så vi måtte flytte til Lokalarkivet, hvor vi fortsatte og sluttede generalforsamlingen.

Generalforsamlingen sluttet kl. 11.10.

Poula Andreasen

Referent

4. februar 2025